**אלברטו גרסיה אספה מנה** (בספרדית: **Alberto García Aspe Mena**; נולד ב-11 במאי 1967 במקסיקו סיטי) הוא כדורגלן עבר מקסיקני ששיחק בעמדת הקשר.

גרסיה אספה שיחק לאורך כל הקריירה בליגת העל המקסיקנית, בה זכה בשלוש אליפויות עם שתי קבוצות שונות, למעט קדנציה קצרה בריבר פלייט הארגנטינאית. הוא מהכדורגלנים הבולטים של נבחרת מקסיקו בשנות ה-90. הוא ערך במדיה מעל למאה הופעות בינלאומיות, ואף הוביל אותה כקפטן במונדיאל 1998, שהיה אחד מתוך שלושה טורנירי מונדיאל בהם השתתף.

קריירת משחק
-----------

גרסיה אספה החל את הקריירה במחלקת הנוער של אוניברסידד נסיונל. ב-1984, כשהיה בן 17 בלבד, החל גרסיה אספה לשחק בקבוצה הבוגרת של המועדון, והשתלב במהרה בהרכב הקבוצה. לשיא הצלחתו במועדון הגיע תחת המאמן מיגל מחייה ברון, שהגיע לקבוצה ב-1988. יחד עם ברון, זכתה הקבוצה בגביע CONCACAF לאלופות 1989, ושנתיים אחר כך, בעונת 1990/1991, זכתה באליפות מקסיקו, לאחר ניצחון בגמר פלייאוף כפול מול קלוב אמריקה. עבור גרסיה אספה הייתה זו עונה אישית מוצלחת. הוא רשם ארבעים הופעות בליגה, וכבש 11 שערים בדרך לזכייה בתואר.

עונה זו הייתה האחרונה של גרסיה אספה במדי פומאס, וממנה עבר לשחק בנקקסה. גרסיה אספה השתלב במהרה בקישור הקבוצה והיה דומיננטי גם בחלק ההתקפי ובכיבוש השערים, כשהחל מעונת 1992/1993 ובמשך שלוש עונות כבש מספר דו-ספרתי של שערים. בעונת 1994/1995, תחת המאמן מנואל לפואנטה, זכה גרסיה אספה באליפות השנייה בקריירה, שהייתה הראשונה בתולדות המועדון, לאחר שגברה בגמר הפלייאוף על קרוס אסול. באותה עונה השלימה נקקסה זכייה בדאבל, לאחר שגברה בגמר הגביע המקסיקני על וראקרוס.

בסיום העונה, לקראת טורניר אפרטורה 1995 בליגת העל הארגנטינאית, הושאל גרסיה אספה לריבר פלייט של המאמן רמון דיאס. מספר הופעות פושרות של גרסיה אספה במשחקי קדם העונה ועומס של שחקנים איכותיים בעמדה שלו, הובילה למיעוט משמעותי בדקות המשחק שלו. הוא שותף רק בחמישה משחקים במהלך הטורניר, ובאף אחד מהם לא השלים תשעים דקות, כך שהתקשה להפגין את יכולותיו במדי הקבוצה. את הטורניר סיימה ריבר במקום השביעי, ועם סיומו בחודש דצמבר של אותה שנה, לאחר כחצי שנה בלבד, חזר גרסיה אספה למקסיקו ולקבוצתו הקודמת נקקסה.

החזרה לנקקסה התבררה כמוצלחת עבור גרסיה אספה. על אף שהחמיץ את חודשי פתיחת העונה, חזר גרסיה אספה לשחק באופן קבוע בקישור הקבוצה, ובסיום העונה זכה עמה באליפות שנייה ברציפות, לאחר שהכניעה בגמר הפלייאוף את אתלטיקו סלאיה. בעונת 1996/1997 התפצלה הליגה המקסיקנית לטורניר אינביירנו הפותח את העונה, וטורניר וראנו הסוגר אותה. באותה עונה גרסיה אספה העפיל עם הקבוצה לגמר הפלייאוף בטורניר האינביירנו, ולחצי גמר טורניר הווראנו, ובסך הכול כבש 16 שערי ליגה באותה עונה ב-35 הופעות - שיא קריירה אישי.

לאחר אותה עונה עבר גרסיה אספה לקלוב אמריקה, מהמעוטרים שבמועדוני מקסיקו, ועל אף שהשתלב היטב בקבוצה לא הצליח גרסיה אספה לזכות עמה בתארים. ב-1999 עבר לשחק בפואבלה, במדיה פרש ממשחק פעיל בשנת 2002, בגיל 35.

### נבחרת מקסיקו

גרסיה אספה החל את דרכו הבינלאומית בנבחרות הצעירות של מקסיקו. הוא ייצג את מקסיקו בגביע העולם עד גיל 20 שנערך בברית המועצות ב-1985, ובו הודחה מקסיקו ברבע הגמר. גרסיה אספה היה המקסיקני היחיד מתוך משבעה שחקנים שונים שכבשו שלושה שערים באותו טורניר, וחלקו את תואר מלך השערים.

גרסיה אספה ערך את הופעת הבכורה שלו בנבחרת מקסיקו הבוגרת ב-26 באפריל 1988, בניצחון 4-1 על הונדורס במשחק ידידות, תחת המאמן מריו ולארדה - אותו מאמן שהעלה אותו לבוגרים באוניברסידד נסיונל ארבע שנים קודם לכן. גרסיה אספה אף כבש את שער הבכורה שלו בנבחרת באותו משחק.

בעקבות סיום דרכו של ולארדה בנבחרת שנה אחר כך, נפסקה הקריירה הבינלאומית של גרסיה אספה לשנתיים, בהם לא הופיע כלל בשורות הנבחרת. הוא ערך שלוש הופעות בתוך חודשיים בשנת 1991, אך שוב לא זומן לנבחרת במשך כשנתיים, ולמעשה הפך לבורג מרכזי בנבחרת החל משנת 1993, עם הגיעו של המאמן מיגל מחייה ברון לתפקיד המאמן. הוא היה חלק משמעותי מטורניר מוקדמות מונדיאל 1994 שנערך באותה שנה, וכבש במהלכו שלושה שערים בחמישה משחקים.

בקיץ של אותה שנה זומן גרסיה אספה לסגל מקסיקו לקראת קופה אמריקה 1993 באקוודור. גרסיה אספה שיחק בכל ששת משחקיה של מקסיקו בטורניר. מקסיקו התקשתה בשלב הבתים ולא הצליחה להשיג ניצחון, אך העפילה לרבע הגמר מהמקום השלישי. בשלב זה מול פרו כבש גרסיה אספה צמד שערים שסייע לנבחרתו להעפיל לחצי הגמר עם ניצחון 4-2. בחצי הגמר גברה מקסיקו על המארחת אקוודור, אך סיימה את הטורניר במקום השני לאחר שנכנעה בגמר לארגנטינה.

גרסיה אספה זומן על ידי מחייה ברון לסגל מקסיקו למונדיאל 1994 בארצות הברית. הוא לא שותף בהפסד לנורווגיה 1-0 במשחק הראשון, אך חזר להרכב בניצחון 2-1 על אירלנד במשחק השני, ובמשחק מול איטליה שהסתיים בשוויון 1-1 והעניק למקסיקו את המקום הראשון בבית. בשלב שמינית הגמר פגשה מקסיקו את אחת מהפתעות הטורניר, בולגריה. בדקה השישית העלה חריסטו סטויצ'קוב את הבולגרים ליתרון, אך גרסיה אספה כבש בפנדל את השוויון בדקה ה-18, תוצאה שנשמרה עד לסיום ושלחה את המשחק להארכה, ולאחר מכן לדו-קרב בעיטות עונשין. גרסיה אספה היה הבועט הראשון בדו-קרב, ובעט בעיטה דומה לפנדל שכבש במהלך המשחק בעיטה גבוהה למרכז השער - אך הכדור עלה מעל למשקוף. בסיום ניצחה בולגריה 3-1 בדו-קרב והעפילה לשלב הבא.

לאחר שהיה שותף למקום השלישי של נבחרתו בגביע המלך פהד 1995, ואף כבש בדו-קרב הפנדלים מול ניגריה במשחק על המקום השלישי. לאחר טורניר קופה אמריקה 1995, שגם בו היה גרסיה אספה שותף, הגיע לנבחרת המאמן בורה מילוטינוביץ'. תחת המאמן החדש זכה גרסיה אספה בתואר הראשון שלו עם הנבחרת, גביע הזהב 1996.

ב-1997 הגיע לנבחרת המאמן מנואל לפואנטה, בסיום הקדנציה שלו כמאמן נקקסה, בה שיחק אז גרסיה אספה. לפואנטה העניק לגרסיה אספה את סרט הקפטן של הנבחרת בטורניר מונדיאל 1998 בצרפת. גרסיה אספה פתח בהרכב הנבחרת בכל ארבעת משחקיה בטורניר. במשחק השני של שלב הבתים מול בלגיה, כבש גרסיה אספה בדקה ה-55 בפנדל שער שצימק את התוצאה ל-2-1, בדרך לשוויון 2-2 בסיום. בכך היה גרסיה אספה לכדורגלן הראשון של נבחרת מקסיקו שכובש בשני טורנירי מונדיאל שונים. גרסיה אספה ומקסיקו סיימו את דרכם בשלב שמינית הגמר, בהפסד 2-1 לגרמניה.

גרסיה אספה היה שותף למקום השלישי שהשיגה מקסיקו בקופה אמריקה 1999. זמן קצר אחר כך נפתח במקסיקו גביע הקונפדרציות 1999, ובו זכתה מקסיקו בתואר לראשונה בתולדותיה. גרסיה אספה היה שותף לזכייה, אך רשם שתי הופעות בלבד בפתיחת הטורניר.

בקופה אמריקה 2001, תחת המאמן חבייר אגירה, העפיל גרסיה אספה עם נבחרתו בפעם השנייה בקריירה לגמר. בשלב חצי הגמר, בניצחון 2-1 על אורוגוואי, כבש גרסיה אספה בפנדל את שער הניצחון של נבחרתו בדקה ה-67. דקות ספורות לסיום הורחק גרסיה אספה לאחר תיקול חזק על פביאן אסטויאנוף, והחמיץ את משחק הגמר בו הפסידה נבחרתו 1-0 לקולומביה.

הטורניר הבינלאומי האחרון של גרסיה אספה היה מונדיאל 2002, אליו זומן על ידי אגירה. גרסיה אספה לא שותף כלל בשלב הבתים, ורשם את הופעתו האחרונה במדי הנבחרת בהפסד 2-0 לארצות הברית בשמינית הגמר, כשהחליף 12 דקות לסיום את חרארדו טוראדו.

בסך הכול ערך גרסיה אספה 109 הופעות במדי נבחרת מקסיקו, בהן כבש 21 שערים.

תארים
-----

אוניברסידד נסיונל
* גביע CONCACAF לאלופות: 1989
* אליפות מקסיקו: 1990/1991

נקקסה
* אליפות מקסיקו (2): 1994/1995, 1995/1996
* הגביע המקסיקני: 1994/1995

נבחרת מקסיקו
* גביע הקונפדרציות: 1999
* גביע הזהב של CONCACAF‏: 1996

סטטיסטיקות
----------

### מועדונים

| עונה | קבוצה | ליגה | בליגה |
| --- | --- | --- | --- |
| הופעות | שערים |
| 1984/1985 | אוניברסידד נסיונל | מקסיקומקסיקוליגת העל המקסיקנית | 18 | 2 |
| 1985/1986 | 16 | 5 |
| 1986/1987 | 37 | 6 |
| 1987/1988 | 37 | 9 |
| 1988/1989 | 27 | 2 |
| 1989/1990 | 8 | 1 |
| 1990/1991 | 40 | 1 |
| 1991/1992 | נקקסה | מקסיקומקסיקוליגת העל המקסיקנית | 37 | 9 |
| 1992/1993 | 29 | 14 |
| 1993/1994 | 28 | 13 |
| 1994/1995 | 38 | 12 |
| 1995/1996 | ריבר פלייט | ארגנטינהארגנטינהליגת העל הארגנטינאית | 5 | 0 |
| 1995/1996 | נקקסה | מקסיקומקסיקוליגת העל המקסיקנית | 19 | 5 |
| 1996/1997 | 35 | 16 |
| 1997/1998 | קלוב אמריקה | מקסיקומקסיקוליגת העל המקסיקנית | 33 | 8 |
| 1998/1999 | 30 | 3 |
| 1999/2000 | פואבלה | מקסיקומקסיקוליגת העל המקסיקנית | 32 | 7 |
| 2000/2001 | 39 | 12 |
| 2001/2002 | 26 | 10 |
| סה"כ בקריירה | 534 | 145 |

### נבחרת לאומית

| נבחרת מקסיקו |
| --- |
| שנה | הופעות | שערים |
| 1988 | 1 | 1 |
| 1989 | 2 | 0 |
| 1990 | 0 | 0 |
| 1991 | 3 | 0 |
| 1992 | 0 | 0 |
| 1993 | 18 | 7 |
| 1994 | 9 | 2 |
| 1995 | 12 | 1 |
| 1996 | 13 | 2 |
| 1997 | 11 | 2 |
| 1998 | 10 | 4 |
| 1999 | 12 | 0 |
| 2000 | 0 | 0 |
| 2001 | 12 | 2 |
| 2002 | 6 | 0 |
| סך הכול | 109 | 21 |

קישורים חיצוניים
----------------

* אלברטו גרסיה אספה, ברשת החברתית פייסבוק
* אלברטו גרסיה אספה, ברשת החברתית אקס (טוויטר)
* אלברטו גרסיה אספה, ברשת החברתית אינסטגרם
* פרופיל, באתר Transfermarkt
* פרופיל, באתר National Football Teams
* פרופיל, באתר FootballDatabase.eu
* פרופיל השחקן באתר ZeroZero.pt
* הופעות בינלאומיות באתר rsssf

| **נבחרת מקסיקו – קופה אמריקה 1993 (מקום שני)** |
| --- |
| 1 קמפוס • 
2 סוארס • 
3 ראמירס פראלס • 
4 אמבריס • 
5 ראמירס • 
6 הררה • 
7 פאטיניו • 
8 גרסיה-אספה • 
9 סאנצ'ס • 
10 ל.גרסיה • 
11 סאגה • 
12 א.גרסיה •
13 אספניה • 
14 טורוביאטס •
15 פלורס •
16 הרננדס •
17 גלינדו •
18 מוניוס •
19 גוסמן •
20 נאבה •
21 גוטיירס •
22 נבארו •
מאמן: ברון | מקסיקומקסיקו |

| **נבחרת מקסיקו – מונדיאל 1994** |
| --- |
| 1 קמפוס • 
2 סוארס • 
3 ראמירס פראלס • 
4 אמבריס • 
5 ראמירס • 
6 ברנאל • 
7 ארמוסיו • 
8 גרסיה-אספה • 
9 סאנצ'ס • 
10 גרסיה • 
11 סאגה • 
12 פרננדס •
13 ח.צ'אבס • 
14 אולמו •
15 אספינוסה •
16 ואלדס •
17 גלינדו •
18 סלגאדו •
19 סלבדור •
20 רודריגס •
21 גוטיירס •
22 א.צ'אבס •
מאמן: ברון | מקסיקומקסיקו |

| **נבחרת מקסיקו – קופה אמריקה 1995** |
| --- |
| 1 פרס • 
2 סוארס • 
3 ראמירס פראלס • 
4 אמבריס • 
5 ראמירס • 
6 ברנאל • 
7 ארמוסיו • 
8 גרסיה-אספה • 
9 קמפוס • 
10 גרסיה • 
11 סאגה • 
12 נבארו •
13 וידריו • 
14 דל אולמו •
15 אספינוסה •
16 קויוטה •
17 גלינדו •
18 אסקיבל •
19 מרטינס •
20 רודריגס •
21 גוטיירס •
22 סלבדור •
מאמן: ברון | מקסיקומקסיקו |

| **נבחרת מקסיקו – מונדיאל 1998** |
| --- |
| 1 קמפוס • 
2 סוארס • 
3 י.סאנצ'ס • 
4 וייה • 
5 דאבינו • 
6 ברנאל • 
7 ראמירס • 
8 גרסיה אספה • 
9 פלאס • 
10 גרסיה • 
11 בלנקו • 
12 א.סאנצ'ס •
13 פארדו • 
14 לארה •
15 הרננדס •
16 טראסאס •
17 פלנסיה •
18 קרמונה •
19 לונה •
20 אורדיאלס •
21 ארייאנו •
22 פרס •
מאמן: לפואנטה | מקסיקומקסיקו |

| **נבחרת מקסיקו – קופה אמריקה 1999 (מקום שלישי)** |
| --- |
| 1 קמפוס • 
2 סוארס • 
3 י.סאנצ'ס • 
4 מארקס • 
5 טוראדו • 
6 לארה • 
7 ראמירס • 
8 גרסיה אספה • 
9 צ'אבס • 
10 בלנקו • 
11 אוסורנו • 
12 פרס •
13 פארדו • 
14 טראסאס •
15 הרננדס •
16 קבררה •
17 פלנסיה •
18 קרמונה •
19 ספדה •
20 גרסיה •
21 אלמגר •
22 ריוס •
מאמן: לפואנטה | מקסיקומקסיקו |

| **נבחרת מקסיקו – קופה אמריקה 2001 (מקום שני)** |
| --- |
| 1 סאנצ'ס • 
2 א. רודריגס • 
3 ה. מוראלס • 
4 מארקס • 
5 וידריו • 
6 טוראדו • 
7 ואלדס • 
8 גרסיה אספה • 
9 בורגטי • 
10 ויקטורינו • 
11 אוסורנו • 
12 פרס •
13 מרקדו • 
14 דה ניגריס •
15 ח. רודריגס •
16 רייס •
17 היירו •
18 י. רודריגס •
19 ספדה •
20 ר. מוראלס •
21 ארייאנו •
22 מרטינס •
מאמן: אגירה | מקסיקומקסיקו |

| **נבחרת מקסיקו – מונדיאל 2002** |
| --- |
| 1 פרס • 
2 גבריאל • 
3 גרסיה • 
4 מארקס • 
5 וידריו • 
6 טוראדו • 
7 מוראלס • 
8 גרסיה אספה • 
9 בורגטי • 
10 בלנקו • 
11 לונה • 
12 סאנצ'ס •
13 מרקדו • 
14 וייה •
15 הרננדס •
16 קרמונה •
17 פלנסיה •
18 י.רודריגס •
19 קבאיירו •
20 בראון •
21 ארייאנו •
22 א.רודריגס •
23 קמפוס •
מאמן: אגירה | מקסיקומקסיקו |